Eestit segatakse Kremli vaktsiinipropagandasse – Propastop
22.02.2021
Koroonavaktsiinidega seonduvad sõnumid on osa Venemaad valitseva režiimi infooperatsioonidest. Välisluureameti värskest raportist saab lugeda, et üks osa sõnumitest on suunatud Lääne vaktsiinide mustamisele ja nendega seotud kahtluste levitamisele. Teine pool puudutab Venemaal välja töötatud vaktsiine, eriti Sputnik V-d, mida esitatakse kui suurt edulugu, mida russofoobsed Lääne valitsused oma rahvani ei luba.
Vaatame, kuidas on Kremli propagandameedias viimastel kuudel seostatud Sputnik V vaktsiini ja Eesti. Lingid lugudele leiab monitooringuroboti Propamon lehelt vastava kuupäeva tulemustes otsides.
15. veebruaril ilmus Rossiiskaja Gazetas artikkel, mille pealkirja võib mõista, nagu oleks Sputnik V nüüd Eestis lubatud. Tegemist on tahtlikult propagandistliku mõtteväänamisega, midagi sellist Eesti peaminister lubanud pole. Loo aluseks on Eesti värske peaministri Kaja Kallase Postimehele antud videointervjuu, milles värske peaminister avaldab mõtet, et vaktsiine ei peaks politiseerima ja neid võiks ka Eestis kasutada juhul, kui EL annab sellele rohelise tule.
29. jaanuaril avaldati propagandaportaalis RuBaltic artikkel, mis refereerib venekeelses Postimehes avaldatud Eesti Terviseameti nakkushaiuste osakonna peaspetsialisti Irina Filippova intervjuud. Kremli propagandakanal peab vajalikuks esile tõsta just seda ühte ainukest mõttekäiku.
21. detsembril 2020 avaldas Propastop postituse, kus näitas esimest korda Eesti kaasa tõmbamist Sputnik V vaktsiiniga seotud propagandakampaaniasse. Selle postituse jätkuloona  kritiseerisime Eesti rahvusringhäälingu venekeelse toimetuse kriitikavaba suhtumist Venemaa saatkonna propagandasõnumitesse.
Venemaa meedia lugudes kohtuvad sõnad Eesti ja Sputnik V kahel juhul. Esiteks siis, kui on võimalik üles võimendada mõte, et Eestis esineb vähegi positiivset meelsust selle vaktsiini suhtes.  Teine võimalik teemade ring on iroonia arvamuse vastu, nagu võiks Sputnik V olla propagandarelv. Ehk siis paratamatult on kõik kajastused propagandistliku alatooniga.
Nii jääb pelgalt unistuseks peaminister Kaja Kallase soov, et Sputnik V-d ei tuleks teha poliitiliseks instrumendiks. Meie võime seda küll soovida, ent reaalsuses kasutab Venemaa ära iga vähegi soodsa kontekstiga mainimise Eesti ajakirjanduses, et ainult oma vaktsiinile ja sõnumitele politiseeritud toetuspropagandat teha.
Vahest oleks Eestilgi kasu sama selgest seisukohast nagu Leedu uuel valitsusel, kes välistanud kasutamise just põhjendusel, et sellest tehakse poliitiline relv.
Vaktsiinipropaganda pole Eesti jaoks üksnes teoreetiline probleem, vaid Kremli meedia külvatud infosegadus mõjutab otseselt Eesti inimeste elu. Olgu selle kinnituseks kasvõi venekeelsete koolide õpetajate tagasihoidlik vaktsineerimissoov.
Loe  meenutuseks, kuidas Venemaa kasutas propagandarelvana  2020. aasta kevadist maskikriisi Eestis.
Pildid: kuvatõmmised viidatud lugudets.